Budaj, Ján, minister životného prostredia SR (2022-06-24):
Ďakujem pekne. Pán predsedajúci, vážené panie poslankyne... áno... a páni poslanci, využijem tento čas na to, aby som uviedol ďalšie fakty a informácie, pretože na nedostatku faktov a informácií sú bludné argumenty extrémistov, ktorí sa snažia verejnosť strhnúť tentoraz. Minule sa dostali do parlamentu na strašení migrantami, ktorí neprišli, to sa im minulo, teraz sa snažia verejnosť strhnúť strašením pred ochranármi. Je to, samozrejme, nezmysel, je to súčasť extrémistického zvráteného obrazu sveta. Pravdu mal pán poslanec Kazda, že nie je možné vlastne vôbec reagovať, pretože ak si vystaviate svet tak zvráteno, že tí, ktorí pomáhajú nezištne iným ľuďom, sú odsudzovaní, či sú to už aktivisti v charite, či sú aktivisti v životnom prostredí, alebo aktivisti pri ochrane pamiatok, tak potom čo už k tomu dodať. Títo občianski aktivisti sú často schopní získať európske fondy, ale nie na Slovensku, získavajú ich priamo na celoeurópskych súťažiach a len preto získavajú aj financie, lebo sú úspešní v týchto medzinárodných súťažiach. Bezpochyby, ak bude v takej súťaži úspešný revír Kalamárka, tak iste prihlási o podporu štátu a nepochybne jeho bohumilý projekt bude podporený. Najviac sa tu hovorilo o medveďoch, že odvolávať ministra za to, že sa medvede množia, je naozaj sexi, ale v mojom prípade nezmyselné. Množenie medveďov na súčasný stav neprebehlo za posledný rok ani za dva. Máme pevné čísla aj z 80 rokov, kedy kolízií s medveďmi bolo oveľa viac medzi človekom a medveďmi. Hoci počty medveďov boli pravdepodobne nižšie, tých kolízií bolo viac. No a máme pevné čísla, samozrejme, aj v tomto storočí, od roku 2000. Štát na požiadavky rôznych revírov vydával iba jednotlivé odstrely. Moji predchodcovia nikdy ani len neuvažovali, ani nepripravovali reguláciu medveďa hnedého. Jednoducho oni si priali niečo iné. Oni nechceli naozaj regulovať medveďa hnedého. Chceli do svojich revírov dostať odstrely na výnimky, preto aj tých výnimiek nebolo tak veľa. V dvoch desaťročiach, medzi rokom 2000 a 2020, najviac výnimiek sa udelilo 80. A z nich dokázali títo papalášski lovci odloviť 30. Už toto ilustruje, že je to nejaké čudné. Medveďa nie je také zložité loviť ako vlka, a predsa úspešnosť pri týchto výnimkách nedosahovala spravidla ani 50 % z toho, čo bolo povolené. Ako tu už odznelo, odstrel medveďa je legálny pomerne v širokom rozsahu času, až do konca novembra zhruba od, od polovice leta. Čiže naozaj dosť dlhý čas na to, aby tá výnimka, keď už ju dostali, aby ju naplnili. Čiže celá regulácia za 20 rokov nedosiahla ani 500 kusov. Zďaleka, zďaleka toľko nedosiahla, a preto o takejto regulácii nemožno hovoriť ako o regulácii, ale tak, jak sa to aj správne volalo, výnimky. Výnimky, samozrejme, vedeli si vybaviť aj ľudia s veľmi pochybnými vzťahmi a potom často ich ponúkali významným papalášom. Ja na tom zozname, ktorý na týchto výnimkách parazitoval, pracujem, lebo ľudia z terénu sú, naozaj majú pamäť a pamätajú si, ktorí významní predstavitelia – aj politici, áno, aj prokurátor, aj sudcovia – chodili na tieto výnimky a zabezpečovali potom súčinnosť aj za odstrel medveďa, súčinnosť pri únose štátu, ktorého sme boli svedkom v minulých dekádach. Áno, aj zabitie medveďa bolo súčasťou sprisahania proti bežnej verejnosti, v podstate aj proti tým bežným poľovníkom. Však ani polovica slovenských poľovníkov, keď sa tu skloňuje číslo 60-tisíc a podobne, nemá vlastne prístup do revíru a nemôže uplatňovať svoje poľovnícke, dajme tomu, vlohy. Všetko je pretkané špecifickými majetkovo-mafiánsko-politickými vzťahmi. Myslím, že drvivá väčšina poľovníkov, ktorí žiadali o výnimky v dobách vlády Roberta Fica a Petra Pellegriniho, mohli len snívať o takom luxuse, aký mal, mal revír Kalamárka, ktorý som už spomenul. Je to revír na Poľane, v ktorom je pán poslanec Suja, ktorý dostal odstrel za posledných 10 rokov každý rok, niektorý rok aj tri. Keďže už som hovoril, že najväčšie číslo bolo 80, poviem aj najnižšie, najnižšie číslo ročne na celom Slovensku bol odstrel 31 medveďov, z čoho odstrelených bolo 17. Skutočne namiesto regulácie, dámy a páni, celé roky iba papalášske poľovačky vopred dohodnutých ľudí. Keď Kotlebovci vládli v Banskobystrickom kraji, no tak sa poľovalo. A tieto vzťahy, dámy a páni, visia nad Slovenskom ako temný mrak, pokračujú v prejavoch extrémizmu, nenávisti k demokracii, najnovšie putinizmu. Slovensko nesie extrémizmus za sebou ako olovenú guľu na svojej nohe. Našťastie mladí ľudia, mladí ľudia odmietajú ničenie prírody, odmietajú papalášizmus, odmietajú rozkrádanie štátu. Teraz trochu vecne k tým otázkam. Regulácia medveďa hnedého v každom štáte je možná, len keď sú čerstvé výsledky prieskumov. Otázka znie, prečo vlastne ficovci neregulovali, keď mali čerstvé výsledky prieskumov. Mali ich v roku 2016. No jednak neregulovali preto, lebo uprednostňovali výnimky. Ale hlavne neregulovali preto, lebo tie výsledky, čiže 1 256 kusov, spriemerovaný výsledok neznamenal žiadne premnoženie medveďa. Znamenal menej kusov než 10 na 100 km2. Podotýkam, že Chorváti majú napríklad 20 kusov na 100 km2. Ale toto bolo menej než 10 a to naozaj nebol žiaden dôvod na reguláciu medveďov nejakým masovým odstrelom. Ako sa potom môže stať, dámy a páni, že na niektorých miestach predsa len ľudia hovoria, no medvede nám tu chodia k obci, nám chodia do záhrady? No má to dva dôvody. Samozrejme, medveď vždy chodil za včelami, vždy obchendoval, a keď našiel nezabezpečené odpadky, nezabezpečené potraviny, tak sa k nim približoval. Hľadá kalórie, aby naozaj na zimu mal patričný tuk pod kožou, aby prežil tú zimu. Čiže to je jeho prirodzené chovanie a naši predkovia a prapredkovia s týmto chovaním si vždy vedeli poradiť. Žiaden včelár mi nepovie, že ešte nepočul, že medvede mu môžu ohroziť jeho včelíny. A rozumný včelár sa vždy zariadi. Slovensko je, chvalabohu, včelárska krajina a napriek tomu má aj medvede. Nie je nemožné rozvíjať včelárstvo a zá... a zachovať si biodiverzitu. To je predsa nezmysel. Navyše v minulosti nikto im nenúkal možnosť za prvé odškodnenia, ak im chránené zviera poškodí majetok, a dnes túto možnosť každý chovateľ kôz, ovcí, dobytka alebo včiel má, ale my im núkame aj opatrenia. Podporujú sa finančne oplôtky, podporujú sa ďalšie opatrenia na ochranu pred zvieratami. Táto jedna stránka veci, že medvede vždy chodili napríklad za tými včelami, že on zaňuchá med na 10 km, ak vanie dobrým smerom vietor, tieto veci nie sú nič nové, vždy budú, aj keby sme mali 50 medveďov na Slovensku posledných, aj tí budú mať sklon chodiť za odpadom a hľadať včelíny, a pokiaľ nebudeme vedieť chrániť odpadové hospodárstvo, tak... alebo aj včelár... aj včelíny, tak budú za nimi dochádzať. Nie je to možné zmeniť odstrelom ani 100, ani 500 medveďov. Ešte stále by zostalo dosť medveďov na to, aby nezabezpečené odpady vyhľadávali. Jednoducho to je, to plynie z logiky ich života, z logiky ich chovania. Je tu ale ešte jeden oveľa ťažší problém a to je cieľavedomé prikrmovanie lesnej zveri. Táto necnosť a trápna poľovnícka hanba, že už nevedia uloviť zrejme zver bez vnadiska, už nevedia skutočne loviť zver, iba vlastne tú zver navnadiť na nejaké miesto, prikrmovať celé roky. Som sa pýtal starších a múdrejších, preboha, prečo také prikrmovanie? Prečo do toho investujú peniaze a námahu? No vysvitlo, že hlavné, hlavný motív je boj o najväčšieho trofejného samca, buď jeleňa, medveďa, a že revíry vlastne vedú nevyhlásenú súťaž o to, kto viac a sladkejšie prikrmuje. No lenže ak aj ten revír poľuje na nejakého pekného dvanástoráka, vari ten odoženie medveďa od krmoviska? Ak samotné štátne lesy majú na Poľane 28 prikrmovadiel, a to nevieme, žiaľ, zatiaľ nevieme, koľko majú súkromníci krmovísk a vnadísk, pretože túto evidenciu nevieme. Keď majú len štátne lesy 28, na ktoré vozia štyri tony kukurice, prečo sa čudujeme, že medveď si odvykol od prirodzenej stravy, akú má vo vyšších polohách, že medveď učí svoje mladé, doslova učí svoje mladé prichádzať k sídlam. Mohol by som prečítať nakoniec aj... (krátka pauza, rečník listuje v podkladoch) žiadosť, ja sa k tomu dostanem, zo spomínanej Kalamárky, kde je aj evidované, kde majú krmoviská a ako blízko ich robia pri obci. Však oni sa... oni provokujú strety medveďa s človekom. A poviete si, no, boli by blázni, keby to robili, veď to sú ich spoluobyvatelia, to by im hádam nerobili. Ale robia, dámy a páni. Robia. A potom sa zavolá televízia a večer pozeráte, že predstav si, medveď zamieril k dedine. No, bodaj by nezamieril, keď 200 m od prvého domu je krmovisko. (Prerušenie vystúpenia predsedajúcim.)